
PREAMBUL
ARACO - Asociaţia Română a Antreprenorilor de Construcţii a fost înfiinţată la 22 noiembrie 1990 pentru promovarea intereselor economice şi tehnice ale unităţilor de construcţii-montaj, proiectare şi mecanizare în construcţii.

Transformările produse ulterior - privatizarea sectorului de construcţii şi specializarea firmelor - au impus adaptarea statutului la noile schimbări. Astfel ARACO reprezintă interesele patronale ale patronilor din domeniile construcţiilor - execuţie, consultanţă, proiectare, cercetare, producţia şi comercializarea de materiale şi utilaje de construcţii, bănci şi societăţi de asigurări.

De la înființare și până în prezent, Statutul ARACO a fost adaptat/modificat/completat/actualizat  în acord cu dispozițiile legale în vigoare privind organizarea și funcționarea organizațiilor patronale, cu bunele practici la nivel sectorial, national și european cu înregistrarea la instanța competentă a modificărilor și completărilor. 

Potrivit dispozițiilor art. 67 alin. (1) din Legea nr. 367/2022 privind dialogul social, prezentul statut cuprinde prevederi privind:

a) denumirea organizaţiei patronale şi sediul principal;

b) obiectul de activitate şi scopul;

c) patrimoniul iniţial, mărimea şi compunerea acestuia;

d) sursele de finanţare;

e) drepturile şi obligaţiile membrilor;

f) organele de conducere şi durata mandatului acestora;

g) criteriul de constituire;

h) procedura de fuziune, dizolvare şi lichidare a organizaţiei patronale.

CAP.1. DENUMIREA, SEDIUL, FORMA JURIDICĂ

Art.1.1. Denumirea organizației patronale este ASOCIAŢIA ROMÂNĂ A ANTREPRENORILOR DE CONSTRUCŢII , având ca acronim: ARACO.

Art.1.2. ARACO este organizație patronală, neguvernamentală şi apolitică, fără nici un control sau ingerinţă din partea nici unei autorităţi exterioare.

ARACO este persoană juridică de drept privat fără scop patrimonial organizată pe baza liberei asocieri a membrilor săi.

Art.1.3. Sediul organizației este în Municipiul Bucureşti – România. Adresa este: str.Alexandru – Papiu Ilarian nr.17, etajul 2, sector 3.

Art.1.4. ARACO este constituită pe baza dreptului de liberă asociere, în scopul apărării și promovării drepturilor și intereselor comune ale membrilor săi, prevăzute de dispozițiile legale în vigoare, pactele, tratatele și convențiile internaționale la care România este parte, precum și de statutele proprii.
CAP.2. SCOPUL ŞI OBIECTUL DE ACTIVITATE 

SCOPUL ARACO este:

Art.2.1. Să reprezinte, să susțină și să apere  interesele membrilor ei (interese economice, profesionale, patronale şi sociale ale membrilor săi din întregul sistem de realizare a construcțiilor) în relațiile cu autoritățile publice, cu organizațiile sindicale și cu alte  persoane juridice şi fizice, în raport cu obiectul și scopul ei de activitate, în plan național și internațional, potrivit statutului propriu și în acord cu dispozițiile legale în vigoare. 

Art.2.2. ARACO vizează dezvoltarea sa ca organizație patronală cât mai reprezentativă posibil pentru societățile din sectorul construcții – montaj și a sectoarelor înrudite.
Art.2.3. ARACO vizează favorizarea relaţiilor parteneriale între membrii şi colaboratorii lor interni şi externi.

OBIECTUL DE ACTIVITATE al ARACO cuprinde:

Art.2.4. (1) În vederea realizării scopului pentru care s-a înfiinţat, ARACO:

a) reprezintă, promovează, susţine şi apără interesele economice, juridice şi sociale ale membrilor ei, în relaţiile cu autorităţile publice, cu organizaţiile sindicale şi cu alte persoane juridice şi fizice, în raport cu obiectul şi scopul ei de activitate, în plan naţional şi internaţional, potrivit propriilui statut şi în acord cu dispozițiile legale în vigoare; 
b) promovează concurenţa loială, în condiţiile legii;

c) desemnează, în condiţiile legii, reprezentanţi la negocierea şi încheierea contractelor colective de muncă, la alte tratative şi acorduri în relaţiile cu autorităţile publice şi cu organizaţiile sindicale, precum şi în structurile bipartite şi tripartite de dialog social;

d) elaborează şi promovează Codul Deontologic al ARACO;

e) promovează principiile responsabilităţii sociale;

f) furnizează membrilor lor informaţii, facilitează construirea de relaţii între aceştia, precum şi cu alte organizaţii, promovarea progresului managerial, servicii de consultanţă şi asistenţă de specialitate, inclusiv în domeniul ocupării şi formării profesionale, precum şi al sănătăţii şi securităţii în muncă;

g) la cererea scrisă a membrilor lor, au dreptul de a-i asista şi reprezenta în faţa instanţelor de judecată de toate gradele, a organelor de jurisdicţie, a altor instituţii sau autorităţi, prin apărători proprii sau aleşi;

h) emite certificate de calificare profesională pentru membrii ei în condiţiile regulamentelor propri și a legislaţiei în vigoare;

i) elaborează, propune şi implementează politici de ocupare şi plasare a forţei de muncă;

j) elaborează strategii şi politici de dezvoltare economico-socială la nivel sectorial şi naţional, în condiţiile legii;

k) poate participa în condiţiile legii, în interesul membrilor săi, la societăţi comerciale, entități sociale, clustere, alianțe patronale, fundații, alte entități juridice de interes professional – patronal, în țară și străinătate; 
l) organizează expoziţii şi conferinţe cu profil profesional.

(2) Ca organizaţie patronală, ARACO este abilitată să asigure orice servicii de interes general cerute de membrii ei, în condiţiile legii.

(3) În exercitarea atribuţiilor prevăzute la alin. (1) şi (2), ARACO are calitate procesuală activă, potrivit dispozițiilor legale în vigoare.

Art.2.4.(2) ARACO elaborează şi promovează politici de dezvoltare economică, tehnică, comercială şi socială a membrilor, în ţară şi în străinătate.

Art.2.5. ARACO promovează legalitatea şi etica profesională şi concurenţa loială în activitatea economică şi în relaţiile dintre membrii.

Art.2.6. ARACO participă la dialogul social la nivelul guvernului, ministerelor şi prefecturilor, potrivit dispozițiilor legale în vigoare şi contribuie cu experienţa, cunoştinţele şi informaţiile sale la elaborarea, dezbaterea şi definitivarea proiectelor de legi care influenţează activitatea domeniului construcţiilor.

ARACO colaborează cu alte organizații patronale şi asociații profesionale din România în vederea sprijiniri în comun a măsurilor legislative care prezintă interes pentru membrii organizației.

Art.2.7.(1) ARACO pune la dispoziţia membrilor săi informaţii cu privire la:

a) piaţa internă şi externă în domeniul construcţiilor;

b) evoluţia tehnologiilor în realizarea construcţiilor;

c) evoluţia pieţei materialelor de construcţii;

d) legislaţia, politica financiară şi de impozite în domeniul construcţiilor;

e) cercetări în domeniul construcţiilor;

f) evoluţia normelor tehnice, promovarea standardelor europene şi a normelor orientative de consum (materiale, manoperă, utilaje), potrivit domeniilor de activitate ale organizației;

g) promovarea transferului de tehnologie şi a relaţiilor bilaterale sau multilaterale cu asociaţii şi firme de profil din străinătate;

h) pregătirea pentru adaptarea la reglementările comunitare a societăţilor de construcţii;

i) alte informații de interes pentru membrii săi.

Pentru realizarea acestor obiective, ARACO editează materiale informative, organizează manifestări tehnico-ştiinţifice, expoziţii, schimburi de experienţă, cursuri de pregătire şi formare a personalului, consultanţă, concursuri, acordă distincţii, organizează publicitatea prin mijloacele mass-media, alte forme/activități în interesul membrilor săi. 

Art.2.7.(2) ARACO organizează anual, în baza regulamentului propriu Trofeul Calității ARACO, marcă înregistrată la OSIM cu nr.3857/1999.

Art.2.8. ARACO sprijină membrii organizației prin:

a) asistenţă comercială, fiscală, managerială, tehnică, juridică si economico-socială în vederea fundamentării deciziilor acestora în activitatea practică;

b) consultanţă, expertize, alte servicii de specialitate pentru întocmirea ofertelor, participarea la licitaţii, negocierea şi încheierea contractelor externe şi interne;

c) promovarea intereselor specifice de grup ale membrilor organizației în relaţiile cu Parlamentul, cu autorităţile guvernamentale şi locale, cu organele de justiţie, cu organizaţiile sindicale, cu alte asociaţii patronale şi profesionale din ţară şi străinătate, cu respectarea prezentului statut și a dispozițiilor legale în vigoare;
d) certificarea calificării societăților de construcţii;

e) participă la medierea recrutării, trimiterii sau aducerii de lucrători specializaţi în construcţii, pentru construcţii în străinătate;

f) punerea la dispoziţia membrilor săi a unor studii sau analize cuprinzând cerinţe şi criterii de pregătire şi desfăşurare a activităţii în UE;
g) alte forme/activități în interesul membrilor săi.

Art.2.9. Asociaţia Română a Antreprenorilor de Construcţii - ARACO stabileşte relaţii de colaborare cu organizații patronale similare sau complementare, se afiliază la uniunile internaţionale de profil şi reprezintă interesele membrilor asociaţiei pe plan naţional şi internaţional.
În cadrul activităţii sale internaţionale ARACO urmăreşte promovarea exporturilor, a schimburilor de publicaţii şi informaţii, a schimburilor de experienţă şi de vizite între asociaţii şi firme similare, participarea la misiuni economice, promovarea investiţiilor de capital în industria construcţiilor din România.

Art.2.10. În calitate de organizație poate participa la negocierea contractelor colective de muncă la nivel sectorial/grup de unități, cu respectarea prezentului statut și a dispozițiilor legale în vigoare.
Art.2.11. ARACO elaborează și urmăreşte respectarea Codului Deontologic al ARACO.
Art.2.12. ARACO promovează imaginea publică a societăților din domeniul construcţiilor, pentru sporirea încrederii, autorităţii şi competenţei.

Art.2.13. Obiectul de activitate al organizației poate fi completat sau modificat de Conferinţa Naţională ARACO, cu respectarea prevederilor legale.

CAP.3. DURATA ORGANIZAȚIEI
Art.3.1. Durata organizației este nelimitată.

CAP.4. DREPTURILE ȘI OBLIGAȚIILE MEMBRILOR
Art.4.1. ARACO are următoarele categorii de membri: 
· membri fondatori
· membri asociați - patroni 
· persoane juridice de drept privat
·  persoane fizice autorizate potrivit legii sau persoane care exercită potrivit legii o meserie ori profesie în mod independent, care administrează şi utilizează capital în scopul obţinerii de profit în condiţii de concurenţă şi care are calitatea de angajator
·  membrii invitați 
· membrii de onoare. 

Art.4.2. Membrii care au constituit  ARACO (care îndeplinesc condiția prevăzută de Art.4.3. din prezentul statut) au calitatea de membri fondatori. Membru asociat al ARACO poate fi orice societate de execuţie a lucrărilor de construcţii, montaj şi instalaţii, consultanţă, cercetare, proiectare, învăţământ, producţie şi comercializare de materiale şi utilaje de construcţii, de mecanizare în construcţii, persoane juridice cu capital de stat sau privat, autohton, străin sau mixt, care desfăşoară activităţi în domeniul construcţiilor.

Pot fi membrii invitați ai ARACO: societăți de asigurări și instituții bancare, alte societăți care manifestă preocupări în domeniul economic, tehnic sau științific aferent sectorului construcțiilor, precum și persoane fizice cu cetățenie română sau străină, care dețin o calificare și manifestă preocupări în domeniul economic, tehnic sau științific aferent sectorului construcțiilor.
Nici o discriminare, pe nici un criteriu, nu se poate face între membrii organizației.

Art.4.3. Conform hotărârii Conferinţei Naţionale Constitutive a ARACO, persoanele fizice și juridice care şi-au declarat adeziunea la organizație înaintea primei Conferinţe Naţionale, sunt membri fondatori.

Art.4.4. Persoanele care au adus servicii deosebite organizației pot fi desemnate membrii de onoare ai ARACO prin hotărârea Conferinţei Naţionale. Membrii de onoare nu plătesc cotizaţie anuală. Acest titlu nu conferă acestora drepturile şi obligaţiile unui membru activ. Membrii de onoare alcătuiesc Consiliul de Onoare al ARACO care are rol consultativ, în baza căruia poate propune soluții concrete Comitetului Director, Consiliului Central și Conferinței Naționale precum și exercită atribuțiuni stabilite prin Codul deontologic. 

Art.4.5. Membrii organizației au următoarele drepturi:

a) să participe la lucrările Conferinţei Naţionale a ARACO, având dreptul la un vot direct pentru adoptarea tuturor hotărârilor;

b) să fie ales în oricare din organele de conducere, de specialitate şi teritoriale ale ARACO, în condiţiile prezentului statut. Nu pot fi alese în organele de conducere ale ARACO persoanele juridice declarate în stare de faliment, persoanele fizice care au suferit condamnări pentru concurenţă neloială, abuz de încredere, fals, înşelăciune sau pentru altă infracţiune pentru care este prevăzută pedeapsa închisorii.
c) să participe la manifestările organizate de ARACO în ţară şi străinătate;

d) să primească informaţiile de care dispune ARACO referitoare la problemele comerciale, financiare, fiscale, vamale, juridice, tehnice, tehnologice, manageriale;

e) să primească materiale informative ARACO contra cost sau după caz, gratuit şi să poată publica în acestea articole, comunicări şi reclame;

f) să primească asistenţă şi consultanţă în vederea fundamentării deciziilor proprii;

g) să fie apărat împotriva concurenţei neloiale şi împotriva abuzurilor administrative;

h) să fie arbitrat cu competenţă şi bună credinţă în cazul unor litigii pentru care părţile au acceptat calea arbitrajului organizației;

i) să beneficieze de asistenţă tehnico-ştiinţifică şi de expertize pentru soluţionarea unor probleme tehnice de complexitate deosebită;

j) să primească asistenţă juridică.

k) membrilor organelor de conducere ale organizaţiilor patronale li se asigură protecţia legii împotriva oricăror forme de discriminare, condiţionare, constrângere sau limitare a exercitării atribuţiilor şi/sau a mandatului lor, sub sancţiunea pedepselor prevăzute de lege.
l) Preşedintii patronatelor, federaţiilor patronale sau asociaţiilor profesionale afiliate la ARACO au rang de vicepreşedinte al asociaţiei şi pot participa ca invitaţi la şedinţele Comitetului Director, Consiliului Central şi Conferinţei Naţionale.

Art.4.6. Membrii ARACO au următoarele obligaţii:

a) să respecte prevederile Statutului ARACO;

b) să respecte normele de etică profesională şi ţinută morală stabilite prin Codul Deontologic al Antreprenorilor de Construcţii;

c) să promoveze obiectivele organizației;

d) să respecte normele de etică profesională şi ţinută morală stabilite prin Codul Deontologic al Antreprenorilor de Construcţii;

e) să militeze pentru creşterea prestigiului ARACO şi a membrilor acesteia, în ţară şi în străinătate;

f) să participe la acţiunile organizate de ARACO;

g) să plătească cotizaţia de membru şi să susţină material organizația sub diferite forme financiare sau materiale.

Art.4.7. Membrii ARACO îşi pot pierd calitatea prin:

a) neplata cotizaţiei nejustificată timp de un an, cu reluarea calității de membru după plata integrală a cotizației restante;
b) pierderea drepturilor civile;

c) încălcarea prevederilor Codului Deontologic.

Art.4.8. Primirea de noi membri şi excluderea membrilor ARACO este de competenţa Comitetului Director.

CAP.5. ORGANIZAREA ŞI CONDUCEREA ARACO
Art.5.1. Structura organizatorică a ARACO va fi stabilită prin Regulamentul de Organizare și Funcționare.

Art.5.2. Organele de conducere ale ARACO sunt:

- CONFERINŢA NAŢIONALĂ 

- CONSILIUL CENTRAL

- COMITETUL DIRECTOR

Art.5.3. În cadrul ARACO sunt organizate şi funcţionează filiale teritoriale
Art.5.4. În cadrul organizației se pot constitui şi alte structuri organizatorice, comisii şi grupuri de lucru permanente sau temporare cu caracter consultativ, cu aprobarea Comitetului Director.

Art.5.5. Organele de conducere ale ARACO își desfășoară activitatea conform prevederilor prezentului Statut, prin prezență fizică, împuterniciri și/sau prin ședințe în format on-line, conform legislației în vigoare.
CAP.6. CONFERINŢA NAŢIONALĂ A MEMBRILOR
Art.6.1. Hotărârile membrilor  se iau în Conferinţa Naţională, care poate funcţiona dacă sunt prezenţi cel puţin o treime din membri ARACO, sau împuterniciţi ai acestora.

Art.6.2. Conferinţa Naţională hotărăşte prin votul majorităţii simple a membrilor organizației prezenţi, sau exprimat în prealabil în scris , precum şi votul celor împuterniciţi.

Art.6.3. Membrii îşi pot exprima votul prin corespondenţă sau în baza unei împuterniciri scrise. 
Art.6.4. Conferinţa Naţională are următoarele atribuţii:

- analizează şi aprobă raportul Comitetului Director, bilanţul şi bugetul de venituri şi cheltuieli; raportul Comisiei de Cenzori; 

-descarcă de gestiune a Comitetului Director  ARACO;

- aprobă concepţia, obiectivele şi planificarea strategică a organizației;

- stabileşte numărul membrilor Consiliului Central;

- alege membrii Consiliului Central;

- aprobă sau modifică statutul;

- hotărăşte fuzionarea, divizarea sau lichidarea organizației.

Conferinţa Naţională deleagă Comitetului Director următoarele atribuţii: 

a. schimbarea sediului organizației în cadrul aceleiaşi localităţi;

b. aprobarea BVC anual şi ratificarea acestuia în Consiliul Central

c. stabilirea măsurilor de sancţionare ca urmare a încălcării prevederilor Codului Deontologic;

d. retragerea calităţii de membru ca urmare a încălcării prevederilor punctului 4.7.

e. stabileşte nivelul veniturilor asociaţiei prevăzute la art.12.2

Art.6.5. Conferinţa Naţională se convoacă de preşedintele ARACO şi se întruneşte la fiecare 4 ani în sesiuni ordinare sau ori de câte ori este nevoie, în sesiune extraordinară.

Data, locul şi ordinea de zi se anunţă pe site-ul ARACO, prin buletinul organizației şi prin organismele sale cu cel putin 10 zile înainte de ţinerea sesiunii.

Materialele aferente sedintei vor fi publicate pe site-ul ARACO cu 10 zile înainte de întrunirea Conferinţei Naţionale.
Art.6.6. Conferinţa Naţională poate fi convocată şi la cererea a cel puţin unei treimi din numărul membrilor organizației.

Art.6.7. Conferinţa Naţională este prezidată de preşedintele ARACO.

Art.6.8. Pentru fiecare Conferinţă Naţională se numeşte un secretar de către Comitetul Director pentru pregătirea Conferinţei şi întocmirea procesului-verbal în care se consemnează problemele analizate şi hotărârile adoptate. Procesul verbal se semnează de preşedintele ARACO şi de secretarul Conferinţei.

CAP.7. CONSILIUL CENTRAL

Art.7.1. Consiliul Central este organul de reprezentare generală şi conducere care asigură coordonarea unitară a activităţii organizației.

Art.7.2. Consiliul Central are până la 79 membri aleşi prin vot deschis, pe o perioadă de 4 ani. Numărul de membri se stabileşte de Conferinţa Naţională.

Art.7.3. Consiliul Central alege preşedintele ARACO, prim-vicepreşedintele, 5-7 vicepreşedinţi şi un număr de membri, care constituie Comitetul Director. Consiliul Central stabileşte un număr de până la 19 membri ai Comitetului Director, președintele de onoare.

Art.7.4. Preşedintele de onoare poate participa la şedinţele Consiliului Central.

Art.7.5. Consiliul Central are următoarele atribuţii:

a) urmăreşte realizarea obiectivelor organizației stabilite prin statut şi prin hotărârile Conferinţei Naţionale;

b) adoptă strategia de dezvoltare a organizației în baza concepţiei, obiectivelor şi planificării strategice stabilite de Conferinţa Naţională; 

c) coordonează şi controlează activitatea întregii organizații;

d) aprobă limitele investiţiilor şi ale creditelor pe care le poate contracta;

e) ratifică bugetele de venituri şi cheltuieli, cotele stabilite pentru veniturile prevăzute la pct. 12.2, ale organizației, întocmite de Comitetul Director, între sesiunile Conferinţei Naţionale;

f) prezintă Conferinţei Naţionale raportul organizației, bilanţul şi proiectul de buget pentru aprobare-ratificare;

g) hotărăşte asupra măsurilor de sancţionare în funcţie de gravitatea abaterilor de la prevederile Codului Deontologic.

Art.7.6. Consiliul Central se poate întruni în plen odată pe an sau ori de câte ori este nevoie, fiind convocat de preşedintele ARACO sau de o treime din membri.

CAP.8. COMITETUL DIRECTOR. PREȘEDINTELE. DIRECTORUL GENERAL
Art.8.1. Comitetul Director este organul de conducere executivă a activităţii organizației..
Art.8.2. Comitetul Director are până la 19 membri aleşi pentru o perioadă de 4 ani. Numărul de membri se stabileşte de Consiliul Central.

Din Comitetul Director fac parte preşedintele, prim-vicepreşedintele,  5-7  vicepreşedinţi şi până la 12 membri.

Preşedintele ARACO conduce şedinţele Comitetului Director care au loc, de regulă, o dată pe lună şi ori de câte ori este nevoie.

Art.8.3. Comitetul Director are următoarele atribuţii:

a) aprobă Regulamentul de Organizare şi Funcţionare (ROF) şi Regulamentul Intern (RI) al Executivului şi al filialelor organizației;

b) aprobă Regulamentele de desfășurare a Trofeului Calității ARACO și Certificarea calificării societăților comerciale de construcții, componenţa Consiliului de certificare a calificării societăților comerciale de construcţii, componența Comisiei de jurizare a Trofeului Calității ARACO, colectivele de experţi şi specialişti care participă la elaborarea unor lucrări complexe de specialitate; 
c) c) aprobă organizarea de concursuri, componenţa juriilor şi distincţiile care se acordă;

d) aprobă structura organizatorică a organizației potrivit obiectivelor stabilite de Conferinţa Naţională şi Consiliul Central;

e) decide încadrarea sau eliberarea din funcţie a directorului general şi salarizarea personalului de execuţie;

f) stabileşte sistemul de control al organizației în afara sistemului stabilit de comisia de cenzori;

g) prezintă rapoarte scrise în Consiliul Central privind activitatea desfăşurată între şedinţele acestuia;

h) sesizează Consiliul Central cu privire la cazurile de încălcare a Codului Deontologic al Antreprenorilor de Construcţii; stabileşte măsuri de sancţionare ca urmare a încălcării prevederilor Codului Deontologic la propunerea Consiliului de Onoare;

i) îndeplineşte atribuţiile Consiliului Central între sesiunile acestuia;

j) coordonează realizarea investiţiilor proprii;

k) aprobă BVC pe filiale la cererea acestora;

l) aprobă taxele de înscriere în organizație și nivelul cotizațiilor pentru membrii săi;
m) aprobă exercitarea unor competenţe executive de către Preşedintele şi/sau                   Prim-vicepreşedintele organizației;
Art.8.4. Comitetul Director numeşte secretarul Conferinţei Naţionale, Consiliului Central şi Comitetului Director.

Art.8.5. Executivul ARACO este coordonat de Directorul General, care este si membru al Comitetului Director.

Art.8.6. Directorul General poate decide încadrarea sau eliberarea din funcţie a personalului de execuţie din aparatul propriu, prevăzut în organigramă. De asemenea, poate angaja experţi şi specialişti pe bază de contract de prestări servicii, cu includerea cheltuielilor în bugetul de venituri şi cheltuieli aprobat.
Art.8.7. Directorul General angajează organizația numai pe baza delegărilor de competenţe stabilite în activitatea curentă prin Regulamentul de Organizare şi Funcţionare, ori de reprezentare pe baza mandatării de către Comitetul Director.

Art.8.8. Executivul îşi desfăşoară activitatea pe baza Regulamentului de Organizare şi Funcţionare, a Regulamentului Intern, precum şi a programelor aprobate de Comitetul Director.

Art.8.9. Directorul General reprezintă ARACO în relaţiile contractuale, semnează toate documentele financiar-contabile privind activitatea curentă a organizației, angajează cheltuielile oranizației şi răspunde de respectarea disciplinei contractuale şi financiare, de administrarea eficientă a patrimoniului, în conformitate cu legislaţia în vigoare şi cu prevederile Bugetului de venituri şi cheltuieli aprobat.

Art.8.10. Activitatea Executivului este supusă controlului Comitetului Director.
Art. 8.11. Președintele ARACO este responsabil de conducerea și dezvoltarea organizatiei, asigurand buna funcționare și eficiența acesteia în promovarea intereselor membrilor săi și pentru dezvoltarea mediului de afaceri.
Președintele ARACO îndeplinește atribuțiile stabilite prin prezentul statut și de către organismele de conducere ale ARACO. 
CAP.9. COMISIA DE CENZORI

Art.9.1. Gestiunea organizației este verificată de Conferinţa Naţională prin cenzor sau comisie de cenzori, compusă din trei persoane numite de Conferinţa Naţională pe timp de 4 ani.
Membrii Comisiei de cenzori aleg preşedintele comisiei care trebuie să îndeplinească condiţii legale de exercitare a funcţiei de cenzor sau auditor.

Art.9.2. Comisia de cenzori funcţionează pe baza unui regulament propriu aprobat de Conferinţa Naţională.

Art.9.3. Comisia de cenzori prezintă Comitetului Director şi Conferinţei Naţionale rapoarte scrise privind rezultatele activităţii, constatările şi propunerile, pe care le examinează în prealabil cu Directorul General.

CAP.10. FILIALE TERITORIALE ALE ARACO
Art.10.1. ARACO îşi poate constitui structuri organizatorice teritoriale proprii, cu sau fără personalitate juridică. Structurile organizatorice teritoriale fără personalitate juridică îşi desfăşoară activitatea în baza statutului organizaţiei patronale din care fac parte.

În cadrul ARACO se organizează filiale teritoriale fără personalitate juridică, cu sediul în Bucureşti, Braşov, Cluj-Napoca, Constanţa, Craiova, Iaşi şi Timişoara.

În funcţie de numărul de membri ai organizației şi de alte condiţii locale, Consiliul Central poate aproba înfiinţarea altor filiale.
Art.10.2. La nivelul organizației, activitatea filialelor este coordonată de către                       prim-vicepreşedintele ARACO.

Art.10.3. Organul de conducere al filialelor este Adunarea Generală a membrilor acestora, care se întruneşte o dată pe an sau ori de câte ori este nevoie. Adunarea Generală alege un comitet pentru conducerea executivă a filialei pe o durată de 2 ani. 

Comitetul alege preşedintele şi secretarul filialei.

Art.10.4. Filialele pot avea aparat propriu în limitele prevederilor din bugetul filialei, în raport cu numărul de membri şi cu activitatea desfăşurată.
BVC al filialei se aprobă anual  de către Comitetul Director, stabilindu-se şi cota parte din cotizaţii care alimentează acest buget.

Art.10.5. Filialele îşi desfăşoară activitatea pe baza regulamentului de organizare şi funcţionare aprobat de Comitetul Director, precum şi a programelor anuale şi trimestriale aprobate de adunarea generală a asociaţilor din filială.

Art.10.6. Filialele informează trimestrial Comitetul Director asupra activităţii desfăşurate în teritoriu şi transmit propuneri de acţiuni ce trebuie întreprinse la nivelul central al organizației.
CAP.11. MIJLOACE FINANCIARE

Art.11.1. Activitatea economico-financiară a ARACO se desfăşoară pe baza bugetului de venituri şi cheltuieli analizat şi aprobat de Conferinţa Naţională. Pentru anii în care nu au loc sesiuni ale Conferinţei Naţionale, bugetul asociaţiei se aprobă de către Comitetul Director prin delegare de competenţe şi care se supune ratificării Consiliului Central.
Art.11.2. Veniturile ARACO provin din taxe de înscriere, cotizații, taxă de participare la evenimentele organizate de ARACO, sponsorizări şi donaţii, vânzarea publicaţiilor proprii, servicii de informare, documentare, expertize, certificare a calificării societăţilor, taxe de participare la cursuri de pregătire şi perfecţionare, expoziţii, simpozioane, comisioanele provenite din serviciile prestate în interesul membrilor organizației sau din alte activităţi şi acţiuni conform dispozițiilor legale în vigoare, venituri din participarea la proiecte cu finanţare europeană și alte tipuri de proiecte.

ARACO poate desfăşura, în condiţiile legii, şi alte activităţi specifice generatoare de venituri, cum sunt:

a) înfiinţarea şi administrarea de unităţi de pregătire, certificare profesională şi consultanţă în domeniile specifice sectoarelor de negociere colectivă din economia naţională pe care le reprezintă, potrivit legii; 

b) desfăşurarea de activităţi de certificare profesională, perfecţionare şi reconversie profesională, potrivit legii;

c) alte activităţi potrivit statutului.

Veniturile ARACO sunt destinate realizării scopurilor pentru care au fost înfiinţate şi nu pot fi repartizate membrilor acestora.
Art.11.3. Veniturile ARACO se folosesc pentru finanţarea activităţilor prevăzute în statut.

Art.11.4. ARACO trebuie să acopere din taxele, cotizaţiile şi celelalte venituri provenite din activitatea sa toate cheltuielile, inclusiv amortizarea investiţiilor, rambursarea creditelor, plata dobânzilor, achitarea altor obligaţii prevăzute de lege.

Art.11.5. Din veniturile realizate, după acoperirea cheltuielilor, organizația poate să aloce fonduri pentru investiţii, pentru stimularea creaţiei tehnico-ştiinţifice şi pentru recompensarea persoanelor care au o contribuţie deosebită la activitatea şi promovarea obiectivelor organizației
Excedentele sau deficitele bugetare anuale se reportează în anul următor.

Art.11.6. ARACO efectuează încasări şi plăţi în lei şi în valută, prin casieria proprie şi prin conturile deschise la băncile specializate, cu respectarea dispozițiilor legale în vigoare.

Art.11.7. ARACO poate contracta credite în limitele stabilite de Comitetul Director şi ratificate de Consiliul Central.

Art.11.8. Din taxele de înscriere şi din cotizaţii, precum şi din alte surse, se va repartiza filialelor o cotă-parte anuală proporţională cu numărul de membri, cotă stabilită de Comitetul Director, pe baza căreia se va întocmi bugetul de venituri şi cheltuieli al filialelor.

CAP.12. ASOCIEREA

Art.12.1. Pentru consolidarea autorităţii patronatelor din România şi coagularea acestora, Asociaţia Română a Antreprenorilor de Construcţii se poate asocia cu alte organizaţii patronale, profesionale sau unităţi economice, persoane juridice sau fizice, române sau străine, în vederea realizării unor activităţi comune care prezintă interes pentru organizație. Condiţia fundamentală de asociere este păstrarea personalităţii şi statutului juridic, de susţinere a intereselor societăţilor de construcţii-montaj, instalaţii şi de produse pentru construcţii.

Art.12.2. Raporturile dintre asociaţi se stabilesc prin contractul de asociere.

Art.12.3. Asocierea şi contractul de asociere se aprobă de Comitetul Director.
CAP.13. RĂSPUNDERI

Art.13.1. Persoanele care îndeplinesc atribuţii în cadrul ARACO răspund potrivit legii, individual şi solidar - după caz - pentru prejudiciile aduse organizației, datorate îndeplinirii cu rea credinţă a atribuţiilor care le revin.

CAP. 14 FUZIUNEA, DIZOLVAREA ŞI LICHIDAREA ORGANIZAŢIEI PATRONALE

Art. 14. 1 

(1) Fuziunea, dizolvarea şi lichidarea ARACO se fac cu respectarea prevederilor statutului şi ale dreptului comun în materie. 

(2) În cazul dizolvării, patrimoniul organizației se împarte cu respectarea prevederilor statutului şi ale dreptului comun în materie.

(3)  În termen de 5 zile de la dizolvare, reprezentantul mandatat al organizaţiei patronale sau lichidatorii patrimoniului sunt obligaţi să solicite instanţei judecătoreşti competente, care a operat înscrierea în registrul special al organizaţiilor patronale ca persoană juridică, să facă menţiunea dizolvării organizaţiei patronale.

(4) După împlinirea termenului de 5 zile, orice membru al organizaţiei patronale poate cere instanţei judecătoreşti competente efectuarea menţiunii dizolvării organizaţiei.











       Preşedinte,







   
  
       Laurenţiu Plosceanu
Aprobat în Conferinţa Naţională ARACO din 20.10.2025
